## **Økonomireglement for Høyres kommuneforeninger**

*Vedtatt av Sentralstyret i Høyre 10. november 2024*

Det er styret i kommuneforeningen sitt ansvar at regnskapet settes opp i tråd med reglene for god regnskapsskikk, partilovforskriften og at det foreligger forsvarlige kontrollrutiner for bruk av organisasjonens midler. Styret skal videre sørge for at organisasjonen innfrir forpliktelsene til det offentlige.

Som et ledd i dette arbeidet gjelder følgende for Høyres kommuneforeninger:

1. Regnskap for kommuneforeningen kan føres internt av den valgte kasserer, ved hjelp av abonnement på et regnskapssystem eller annen løsning. Leder av kommuneforeningen er ansvarlig for at det finner sted løpende regnskapsførsel av alle transaksjoner. Registrering av bilag mm kan delegeres til rådgiver/ansatt, men er til enhver tid uansett styrets ansvar. Uavhengig av hvilken regnskapsløsning som velges må det sikres at oppbevaring/lagring av bilag er tilfredsstillende ivaretatt, enten ved elektronisk lagring eller på annen måte.

2. Bank skal avstemmes ved utløpet av hver måned. Det kontrolleres at alle bilag er på plass og at transaksjonene tilhører kommuneforeningen.

3. Foreningsleder skal fortløpende gjennomgå og godkjenne alle bilag enten månedlig eller kvartalsvis, etter avstemming av konto.

4. Attestasjon/anvisning:

Reiseregninger og krav om utleggsrefusjon med tilhørende dokumentasjon skal alltid godkjennes/attesteres av foreningsleder før utbetaling.

Dersom foreningsleder har et krav om refusjon av reiseregning eller utlegg med tilhørende dokumentasjon skal dette alltid godkjennes/attesteres av foreningens nestleder før utbetaling.

Utlegg og reiseregninger som øvrige tillitsvalgte har hatt skal alltid godkjennes/attesteres av foreningsleder før utbetaling.

5. Dersom regnskapsrapportene i løpet av året viser vesentlige avvik fra vedtatt budsjett skal det fremlegges nytt revidert budsjett for styret.

6. Foreningens midler skal til enhver tid forvaltes på en forsvarlig måte og slik at det opptjenes høyest mulig rente.

7. Tilgang til bank begrenses til foreningens leder og den valgte kasserer. Håndtering av kontanter søkes unngått og begrenses til et absolutt minimum. Det anbefales ikke at tillitsvalgte disponerer bedriftskort.

9. Ved avslutning av årets regnskap skal regnskapet oversendes revisor innen utgangen av januar. Årsregnskap med revisjonsberetning legges frem for styret som til slutt fremmer dette for Årsmøtet til orientering.

10. Styret i kommuneforeningen og alle som har tillitsvalgte og/eller folkevalgte verv plikter å følge Høyres etiske retningslinjer «Mennesker som vil hverandre vel».